SKRIFTLIG FORESPØRGSEL E-2375/01

af Olivier Dupuis (TDI) til Kommissionen

(8. august 2001)

Om: Situationen i Nordkorea

De seneste rapporter, der er offentliggjort af pressen baseret på beretninger fra nordkoreanske flygtninge, som har søgt asyl i FN's Flygtningekommissions lokaler i Beijing, bekræfter det billede af et katastroferamt land, som allerede har tegnet sig i samtlige rapporter om situationen i Nordkorea, ikke mindst rapporten udarbejdet af Udvalget om Flygtninge i den amerikanske Kongres. Over 10 % af befolkningen hævdes at være døde på grund af den hungersnød, som har hersket siden midt i 1990'erne, og antallet er stadigt voksende. En af flygtningene i Beijing berettede vedrørende den humanitære hjælp til Kim Jong Il's regime, at varerne bestemt ikke uddeles til befolkningen. Det fremgår derfor både af direkte beretninger og fra andre kilder, at der ikke er det mindste tegn på nogen kursændring for Kim Jong Il's regime inden for det sidste år, hvor forskellige EU-medlemsstater har igangsat en normaliserings-politik over for regeringen i Pyongyang, der fik støtte fra EU i form af et besøg af Trojkaen (Persson, Solana og Patten).

Har Kommissionen nogen uafhængige kilder, den kan anmode om at efterprøve, hvad der sker med den hjælp, Unionen sender? Hvis det fremgår, at hjælpen systematisk beslaglægges af Kim Jong Il's regime, vil Kommissionen da genforhandle betingelserne

for den humanitære hjælp til Nordkorea og gøre den betinget af reelle økonomiske og politiske reformer først og fremmest inden for landbrugssektoren? Agter Kommissionen endvidere at gøre sin indflydelse gældende over for de kinesiske myndigheder for at overtale dem til at opgive deres systematiske udvisningspolitik over for de nordkoreanske flygtningen, som søger tilflugt og redning i Kina?

Svar afgivet på Kommissionens vegne af Christopher Patten

(11. oktober 2001)

Kommissionen har siden 1995 leveret hjælp til Nordkorea i form af fødevarehjælp (fra budgetposten for fødevarehjælp og fødevaresikkerhed) og humanitær bistand (gennem Kontoret for Humanitær Bistand (ECHO)).

Kommissionen har ydet fødevarehjælp til Nordkorea for ca. 168 mio. EUR i alt. Programmet var oprindeligt koncentreret om fødevarehjælp (hovedsagelig korn, vegetabilsk olie og sukker), men tager i stigende grad sigte på at retablere landbruget (hovedsagelig gødning, landbrugsudstyr og -projekter samt faglig bistand) med henblik på at støtte en bæredygtig forøgelse af landbrugsproduktionen som led i en mere sammenhængende indsats for at øge fødevaresikkerheden.

Der er også afsat 38 mio. EUR til humanitære foranstaltninger under ECHO-programmet, såsom levering af medicin, vand, kloakering og vintertøj til de mest udsatte befolkningsgrupper i Nordkorea.

Siden 1997 har et fagligt bistandskontor og en fast ekspertgruppe på stedet haft ansvaret for at forvalte alle disse foranstaltninger, føre tilsyn med bistanden fra Fællesskabet og sikre, at programmet gennemføres korrekt og under acceptable arbejdsvilkår. Ifølge det faglige bistandshold har der ikke været nogen problemer med at få hjælpen frem til fordelingsstederne, og befolkningens ernæringstilstand er blevet forbedret i de områder, som EU-bistanden sendes ud til.

Kommissionen er fortsat bekymret over situationen for de nordkoreanere, der flygter til Kina. Spørgsmålet blev taget op under topmødet mellem EU og Kina den 5. september 2001. Kommissionen håber, at Kina, Sydkorea og Nordkorea vil samarbejde fuldt ud med De Forenede Nationers Højkommissær for Flygtninge (UNHCR) med henblik på at løse dette problem.